สตง.จ้องสอบสรรพากรละเว้น
พร้อมเรียกมาให้ปากคำไม่เก็บภาษีหุ้นคนตระกูลชินวัตร1.2หมื่นล้าน
13 ส.ค. 2554

พร้อมเรียกมาให้ปากคำไม่เก็บภาษีหุ้นคนตระกูลชินวัตร1.2หมื่นล้าน
สตง.จ้องสอบข้าราชการกรมสรรพากร ฐานไม่เก็บภาษีหุ้นชินคอร์ป กรณ์ขู่ถึงตะราง
นายพิศิษฐ์ ลีลาวชิโรภาส รักษาการผู้ว่าการ สำนักงานการตรวจเงินแผ่นดิน (สตง.) กล่าวว่า สตง.จะติดตามตรวจสอบการทำงานของข้าราชการกรมสรรพากร ข้าราชการกระทรวงการคลังที่ตัดสินใจไม่ยื่นอุทธรณ์เก็บภาษีหุ้นจากนายพานทองแท้ และ น.ส.พินทองทา ชินวัตร จำนวน 1.2 หมื่นล้านบาท ว่าเป็นการดำเนินการที่ถูกต้องตามกฎหมาย กฎระเบียบหรือไม่ เนื่องจากตามวิธีปฏิบัติปกติแล้วจะต้องมีการดำเนินการอุทธรณ์สู้จนถึงที่สิ้นสุด
นอกจากนี้ การไม่อุทธรณ์ข้อพิพาททางภาษี ยังส่งผลให้กรมสรรพากรไม่สามารถเรียกเก็บภาษีจากการซื้อขายหุ้นของ พ.ต.ท.ทักษิณ ชินวัตร อดีตนายกรัฐมนตรี ที่เป็นเจ้าของหุ้นตัวจริงได้อีก สตง.ก็จะต้องเรียกเจ้าหน้าที่กรมสรรพากรมาชี้แจงว่า มีการดำเนินการถูกต้องหรือไม่
“สตง.ต้องตรวจสอบการทำงานของกรมสรรพากรว่า กระบวนการตัดสินใจทางกฎหมายทั้งไม่ยื่นอุทธรณ์ และการชี้แจงของกรมสรรพากรที่ประเมินว่าจะไม่เก็บภาษีจากอดีตนายกฯ ทักษิณ เป็นการดำเนินการที่จงใจ ประมาทเลินเล่อทำให้รัฐเกิดความเสียหายหรือไม่” นายพิศิษฐ์ กล่าว
นายแก้วสรร อติโพธิ อดีตคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) กล่าวว่า กรมสรรพากรประเมินว่าจะไม่เรียกเก็บภาษีจาก พ.ต.ท.ทักษิณ จำนวน 1.2 หมื่นล้านบาท เป็นเรื่องที่ไม่ถูกต้อง และอาจจะเป็นการละเว้นการปฏิบัติจนทำให้เกิดความเสียหาย ซึ่งคนที่ตัดสินใจจะต้องรับผิดชอบกับความเสียหายที่เกิดขึ้นจากการไม่เรียกเก็บภาษี 
“ผมจะหาช่องทางในตรวจสอบการทำงานของกรมสรรพากรในเรื่องนี้ต่อไป และเห็นว่าองค์กรตรวจสอบต่างๆ รวมถึงพรรคฝ่ายค้านควรจะถามเพื่อให้นายธีระชัย ภูวนาถนรานุบาล รมว.คลัง ชี้แจงเรื่องนี้ในรัฐสภา ที่จะมีการแถลงนโยบายของรัฐบาล เพื่อให้เกิดความกระจ่าง” นายแก้วสรร กล่าว
นายกรณ์ จาติกวณิช อดีต รมว.คลัง กล่าวว่า ถ้ากรมสรรพากรไม่เรียกเก็บภาษีจากกรณีนี้ โดยอ้างว่าเป็นนิติกรรมอำพราง ก็จะต้องตอบคำถามว่า เหตุใดจึงเป็นโมฆะเฉพาะในส่วนของเรื่องการจัดเก็บภาษี ในขณะที่การซื้อขายหุ้นให้เทมาเซกไม่ได้เป็นโมฆะไป และทางสรรพากรก็ต้องระวังไม่ให้มีการถ่วงเวลาจนหมดอายุความ มิเช่นนั้นเจ้าหน้าที่ที่เกี่ยวข้องอาจติดคุกติดตะราง